A4-0413/96

Päätöslauselma vaikutusten arvioinnin vahvistamisesta

Euroopan parlamentti, joka

- ottaa huomioon Matherin päätöslauselmaesityksen yrityksille aiheutuvien vaikutusten arvioinnin vahvistamisesta (B4-0120/96),

- ottaa huomioon työjärjestyksensä 45 artiklan,

- ottaa huomioon vuodelta 1986 peräisin olevat komission sisäiset määräykset, jotka koskevat yrityksille aiheutuvien vaikutusten arviointijärjestelmää,

- ottaa huomioon komission 8. marraskuuta 1989 tekemän päätöksen vahvistaa vaikutusten arvioinnin vaatimuksia lainsäädännössa, joka on merkittävää talouden, työllisyyden, ympäristön, sosiaalisten kysymysten ja koko yhteiskunnan kannalta,

- ottaa huomioon 24. lokakuuta 1994 antamansa päätöslauselman komission tiedonannosta, joka koskee yhtenäisen ohjelman täytäntöönpanoa pk-yrityksien ja käsityöläisammattien harjoittajien hyväksi ((EYVL C 323, 21.11.1994, s. 19)),

- ottaa huomioon Euroopan unionista tehtyyn perustamissopimukseen liitetyn julistuksen nro 18, jossa todetaan, että komissio sitoutuu lainsäädäntötoimiensa osalta ottamaan huomioon jäsenvaltioiden viranomaisille ja kaikille niille, joita asia koskee, aiheutuvat kustannukset ja hyödyt, tarvittaessa tarpeellisiksi katsomiensa neuvottelujen perusteella ja vahvistamalla yhteisön lainsäädännön arviointijärjestelmäänsä,

- ottaa huomioon EY:n perustamissopimuksen 118 a artiklan 2 kohdan, jossa todetaan työntekijöiden terveyttä ja turvallisuutta koskeviin direktiiveihin viitaten, että tällaisissa direktiiveissä «vältetään säätämästä sellaisia hallinnollisia, taloudellisia ja oikeudellisia rasituksia, jotka vaikeuttaisivat pienten tai keskisuurten yritysten perustamista taikka niiden kehittämistä»,

- ottaa huomioon komission kertomuksen pk-yritysten ja käsityöläisammattien harjoittajien hyväksi toteutetun toiminnan yhteensovittamisesta (KOM(95)0362),

- ottaa huomioon komission ehdotuksen kolmannesta monivuotisesta ohjelmasta pk- yritysten hyväksi ((EYVL C 156, 31.5.1996, s. 5)),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä työllisyys- ja sosiaaliasiain valiokunnan ja ympäristö-, terveys- ja kuluttajansuojavaliokunnan lausunnot (A4-0413/96);

A. katsoo, että on välttämätöntä ymmärtää eurooppalaisen lainsäädännön kaikille talouden ja yhteiskunnan aloille aiheuttamat kustannukset ja hyöty, sillä vain silloin tällaista lainsäädäntöä voidaan säätää tiedon perusteella; yritysten on helppo panna täytäntöön selvää ja yksiselitteistä yhteisön lainsäädäntöä ja viranomaisten on vaivatonta valvoa sitä,

B. katsoo, että työntekijöiden sosiaaliturvan on oltava yksi Euroopan unionin ensisijaisen tärkeinä pitämistä aloista,

C. katsoo, että Euroopan unionin on säilytettävä kilpailukykynsä maailmanmarkkinoilla säilyttäen samalla yhteisön lainsäädännön mukaisen ympäristönsuojelun ja sosiaalisen suojelun korkean tason ja harkiten tarkkaan sellaista lainsäädäntöä, joka saattaa vahingoittaa kilpailukykyä,

D. katsoo, että pk-yritykset, jotka kantavat suurimman vastuun työllistämisestä ja Euroopan talouskasvusta, ovat eniten alttiita eurooppalaisen lainsäädännön aiheuttamille kustannuksille,

E. katsoo, että komission nykyinen lainsäädännön ja liiketoiminnan sääntelyn arviointijärjestelmä ei vaadi yksityiskohtaista kustannusten ja hyötyjen arviointia; vaikutusten huolellinen arviointi voi olla arvokas väline ponnisteltaessa kohti aikaisempaa parempaa lainsäädäntöä ja se voi hoitaa erityisesti seuraavat kolme tehtävää:

- tarjoaa mahdollisuuden ehdotetun toimenpiteen perustelulle, minkä ansiosta asianomaisten on helpompi hyväksyä toimenpide

- kohottaa politiikan laatijoiden tietoisuutta ja antaa heille tietoa

- edesauttaa politiikan ennakoitavuutta,

F. katsoo, että nykyinen vaikutusten arviointijärjestelmä on epätyydyttävä ja että komission on kiristettävä asiaankuuluvia sisäisiä määräyksiään,

G. katsoo EY:n perustamissopimuksen 118 a artiklaan viitaten, että komission nykyisen järjestelmän täytäntöönpano ei ole järjestelmällistä, ts. sitä ei sovelleta kaikkeen lainsäädäntöön, jolla voidaan olettaa olevan merkittäviä seurauksia talouteen, työllisyyteen, ympäristöön, sosiaalisiin kysymyksiin ja koko yhteiskuntaan,

H. katsoo, että kustannusten ja hyötyjen järjestelmällinen ja kattava arviointi, jonka yhteydessä kuullaan työmarkkinaosapuolia, pk-yrityksiä ja muita osapuolia, joita asia koskee, vaikuttaa osaltaan sellaisten ehdotusten tehokkaaseen tarkasteluun, joilla voisi olla merkittävä vaikutus talouteen, työllisyyteen, sosiaalisiin kysymyksiin ja koko yhteiskuntaan,

I. katsoo, että vaikutusten arviointi, joka kuvaa kyseisen lainsäädäntöehdotuksen yrityksille tuottamaa hyötyä, saattaa antaa hyvän kuvan lainsäädännön tehokkuudesta,

J. katsoo, että etujen luettelointi auttaa säätämään hyvin rakennettua lainsäädäntöä,

K. katsoo, että on vältettävä vaikutusten arvioinnin muotoutumista niin byrokraattiseksi, että se on esteenä Euroopan unionin pyrkimyksille yksinkertaistaa olemassaolevaa lainsäädäntöä ja tulevaisuudessa antaa selkeää ja yksinkertaista lainsäädäntöä, jonka tarkoituksena on varmistaa sisämarkkinoiden menestyksellinen toiminta,

L. katsoo, että myös siinä tapauksessa, että vaikutusten arvioinnit perustuvat samaan metodologiaan, jota kaikki jäsenvaltiot, toimialat, liikeyritys- tai järjestötyypit tai henkilöt eivät ehkä hyväksy, ne voivat tuottaa tuloksia, jotka osoittavat saman tyyppisen lainsäädännön aiheuttavan toisessa jäsenvaltiossa myönteisiä vaikutuksia ja toisessa jäsenvaltiossa kielteisiä vaikutuksia;

1. Kehottaa komissiota tutkimaan, miten se voisi kehittää vaikutusten arviointia varten asianmukaisen ja järkevän lähestymistavan paitsi yrityksiä niin myös työterveyttä ja -turvallisuutta, ympäristöä ja työllisyyttä varten, sekä esittämään asianmukaisen kertomuksen neuvoston ja Euroopan parlamentin käsiteltäväksi;

2. Esittää kantanaan, että järkevä vaikutusten arviointi, josta tästä eteenpäin käytetään nimitystä «vaikutusten arviointi», on liitettävä jokaiseen sellaiseen lainsäädäntöehdotukseen, joka suorasti tai epäsuorasti lisää lukuisien pienyritysten kustannuksia;

3. Kehottaa komissiota antamaan vaikutusten arviointijärjestelmälle virallisen ja oikeudellisen aseman yhteisön lainsäädännössä; vaikutusten arviointijärjestelmään myöhemmin tehtävien muutosten pitäisi edellyttää parlamentin ja neuvoston kuulemista;

Institutionaaliset vastuut

4. Kehottaa komission asianmukaista, lainsäädäntöä valmistelevaa pääosastoa kuulemaan yrityspolitiikasta vastaavaa pääosastoa vaikutusten arviointia valmisteltaessa, jos ehdotettu lainsäädäntö voi vaikuttaa merkittävästi pieniin ja keskisuuriin yrityksiin;

Vaikutusten arvioinnin ilmoittaminen ja ajoitus

5. Ehdottaa, että vaikutusten arviointi liitetään jokaisen sellaisen komission ehdotuksen loppuun, jolla odotetaan olevan merkittävää vaikutusta yrityksille, ja että se jaetaan parlamentille, neuvostolle ja muille eurooppalaisille toimielimille; sen on oltava myös suuren yleisön saatavilla (kansalaiset, yritykset, hallitukset) Euroopan yhteisöjen virallisen lehden kautta; on päästävä sopimukseen standardimuodosta, jotta vaikutusten arviointi olisi helposti tunnistettavissa (Bullock);

6. Kehottaa komissiota, ennen kuin se päättää, säätääkö lakia vai ei, laatimaan yksinkertaisen vaikutusten arvioinnin jokaisen asetuksen mahdollisista vaikutuksista;

7. Pitää ehdottomana vaatimuksena, että kaikille niille eturyhmille, joille aiheutuu vaikutuksia, annetaan mahdollisuus sekä luonnosvaiheessa että lopullisen hyväksymisen yhteydessä ja pääosasto XXIII:n johdolla keskustella lainsäädäntöehdotuksesta vastuussa olevan pääosaston kanssa; pääosasto XXIII:n on huolehdittava siitä, että vastuussa oleva pääosasto antaa asianomaisille yrityksiä edustaville järjestöille ja yksittäisille yrityksille pyynnöstä täydelliset tiedot, joiden perusteella ne voivat arvioida lainsäädäntöehdotuksen vaikutusta niiden omaan kustannusrakenteeseen;

8. Vaatii, että mitään komission ehdotusta, joka on valittu komission tai muiden ryhmien arvioinnin kohteeksi, ei saa esittää komission jäsenten kollegiolle äänestystä varten ilman hyväksyttyä (pääsihteerin hyväksymää ja komission jäsenen allekirjoittamaa) vaikutusten arviointia; jos parlamentin tai neuvoston tarkistukset huomattavasti muuttavat asetuksen laajuutta, komission on laadittava korjattu vaikutusten arviointi sen jälkeen, kun neuvosto on hyväksynyt yhteisen kannan ensimmäisen käsittelyn jälkeen;

9. Vaatii, että kaikissa olemassaolevissa lainsäädäntöteksteissä on edellytettävä tietyn voimassaoloajan jälkeen tehtävä vaikutuksien arvioinnin tarkistus, jolla saadaan selville mahdolliset ennalta-arvaamattomat vaikutukset; jos kustannukset tai hyödyt on vakavasti aliarvioitu, yritysten pitäisi milloin tahansa voida vedota komissioon tarkistuksen suorittamiseksi; tässä yhteydessä on annettava selvitys siitä, miksi yrityksille aiheutuvat kustannukset tai hyöty aliarvioitiin, ja siinä on luetteloitava mahdolliset toimet, joilla kustannuksia alennetaan tai hyötyjä lisätään;

Euroopan unionin osuus ja muut asiat

10. Vaatii, että parlamentin lainsäädännön kustannusten valvontamahdollisuuksien parantamiseksi jokaisen esittelijän on ennen lainsäädännön käsittelyn aloittamista ilmoitettava parlamentille kyseiseen mietintöön liittyvästä yrityksille aiheutuvien kustannusten arvioinnista, jotta kustannuksista ja hyödystä voidaan käydä asianmukainen keskustelu; on tietoinen, että vaikutusten arviointi voi tarjota välttämätöntä ja erittäin hyödyllistä tietoa parlamentin näkökannan määrittelyä varten, ja ilmaisee toiveensa, että tästä lähtien keskustellessaan lainsäädäntöehdotuksesta parlamentti pitää vaikutusten arviointia keskeisenä osana ehdotusta;

11. Pyytää komissiota tutkimaan, kuinka vaikutusten arvioinnin kehittäminen voidaan rahoittaa asianmukaisesti;

12. Ehdottaa, että sen jälkeen kun vahvistettu vaikutusten arviointijärjestelmä on otettu käyttöön, järjestelmän tarkistus ja mahdollisia muutoksia koskeva keskustelu käydään viiden vuoden kuluttua käyttöönottopäivästä;

13. Panee tässä yhteydessä tyytyväisenä merkille, että komissio aikoo kiinnittää erityistä huomiota «taloudellisten ympäristön arviointitekniikoiden käytön kehittämiseen edelleen (kustannustehokkuus-, kustannus/hyöty- ja liiketoimintavakuutustekniikat)" (KOM(95)0647) (2 osa, 7 artikla) kuten viidennen ympäristön toimintaohjelman tarkistamista koskevassa ehdotuksessa esitettiin;

14. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden parlamenteille.